རྒྱ་ནག་གིས་བོད་དོན་དེ་གྲོས་མོལ་གྱི་གླེང་གཞི་གལ་ཆེན་ཞིག་ཏུ་རྩིས་ཡོད་པ་དང་།རྒྱ་ནག་གི་འཐུས་ཚབ་རྣམས་རྒྱ་གར་ལྡི་ལིར་གྲོས་མོལ་བྱེད་དུ་ཐོན་སྐབས།བོད་ནང་མཚོན་ན།རྒྱ་གཞུང་ནས་དམར་ཤོག་ཚོགས་པའི་ཤུགས་རྐྱེན་དང་།བདེ་འཇགས་དམག་མིས་སྟངས་འཛིན་ཤུགས་ཆེར་བྱེད་ཐབས།བོད་ཀྱི་ནང་བསྟན་ཆོས་ལུགས་དེ་ཀྲུང་གོའི་སྤྱི་ཚོགས་རིང་ལུགས་ཀྱི་ཁྱད་ཆོས་ལྡན་པ་ཞིག་ཏུ་གྱུར་ཐབས་ཀྱི་ལས་གཞི་འདྲ་མིན་སྣ་ཚོགས་སྤེལ་བའི་དུས་སྐབས་ཤིག་ཡིན་པ་དང་།ཀྲའོ་ཁེ་ཀྲི་ཡིས་རྒྱ་ནག་གི་གནས་བབ་གསལ་སྟོན་གྱི་ཆེད།ཏཱ་ལའི་བླ་མས་བོད་ནང་ཁ་བྲལ་བའི་ལས་འགུལ་སྤེལ་བཞིན་ཡོད་པར་སྐྱོན་བརྗོད་དང་རྒྱ་གར་ངོས་ནས་༧ཏཱ་ལའི་བླ་མར་ལས་འགུལ་འདིའི་རིགས་མི་སྤེལ་རྒྱུའི་གནོན་ཤུགས་སྤྲད་དགོས་ཚུལ་བརྗོད་ཡོད་པ་དང་།དེ་མིན་ཉེ་སྔོན་ཕྱི་ཟླ་༡༠ཚེས་༡༡ཉིན་ཧྥ་རན་སིར་རྒྱ་གཞུང་དང་༧ཏཱ་ལའི་བླ་མ་གཉིས་ཀས་ངོས་འཛིན་བྱས་པའི་ཀརྨ་པ་དབུ་རྒྱན་འཕྲིན་ལས་རྡོ་རྗེ་དང་ཀརྨ་མ་པ་མཐའ་ཡས་འཕྲིན་ལས་རྡོ་རྗེ་གཉིས་ཀྱི་མཇལ་འཕྲད་སྐོར་ནས་ཀྱང་དོ་སྣང་ཆེན་པོ་བྱེད་ཀྱི་འདུགཉེ་ཆར་གྱི་གསར་འགྱུར་ཁག་ནང་ཀརྨ་པ་དབུ་རྒྱན་འཕྲིན་ལས་རྡོ་རྗེ་རྒྱ་གར་དུ་གནས་སྡོད་བྱེད་རྒྱུར་འདོད་པ་མེད་སྟབས།ཕྱི་རྒྱལ་ཌོ་མི་ནི་ཁའི་མི་སེར་ལག་འཁྱེར་བླངས་ཡོད་སྐོར་གྱི་གནས་ཚུལ་ཐོན་པ་དེས་རྒྱ་གཞུང་གིས་ཀརྨ་པའི་ཐད་ལ་དོ་སྣང་སྔར་ལྷག་བྱེད་མགོ་བརྩམས་ཡོད་པ་དང་།ཁུངས་ལྡན་གྱི་གནས་ཚུལ་ལྟར་ན།རྒྱ་གཞུང་གིས་ཀརྨ་པ་དབུ་རྒྱན་འཕྲིན་ལས་རྡོ་རྗེ་ནིའུ་ཇར་སི་རུ་གནས་བཞུགས་སྐབས་རྒྱ་ནག་དང་འདུམ་སྒྲིག་བྱེད་རྒྱུའི་བསམ་ཚུལ་གཏོན་ཡོད་ཚུལ་ཤེས་རྟོགས་བྱུང་།ཕྱི་ཟླ་༡༠ཚེས༢༢ཉིན་གྱི་རྒྱ་དཀར་ནག་གཉིས་ཀྱི་གྲོས་མོལ་སྐབས་རྒྱ་གར་གྱི་བཙན་བྱོལ་བོད་མི་རྣམས་ཀྱིས་རྒྱ་ནག་གཞུང་ཚབ་ཁང་གི་མདུན་དུ་ངོ་རྒོལ་སྐད་འབོད་ཀྱང་བྱས་སོང་།